Ego Henricus, Dei gratia Trecorum episcopus, notum facio presentibus et futuris quod Garnerius de Arechis et uxor ejus Maria vendiderunt monachis de Sancto Benedicto decimam quam habebant apud Phogias per manum nostram, laude et assensu Joannis fratris Marie, laudantibus etiam infantibus Marie, Helia, Drogone et Elizabeth, data etiam utriusque fide, Garneri videlicet et Marie, quod legitime decimam garentirent si quis inde aliquid reclamaret. Hujus rei testes sunt archidiaconi: Guirricus, Falco, Girardus; canonici: Manasses de Pugi, Angelmerus, Petrus et Bernardus qui cartulam subnotatant; laici: Mattheus prepositus, Otrannus et alius Otrannus. Quicunque igitur hanc venditionem legitime factam aliquo modo infestare presumpserit, injuriose indignationem Domini et apostolorum Petri et Pauli perenniter incurrat.